Islamabad 13. októbra (TASR) - Americká armáda dnes pri novej vlne útokov na Afganistan bombardovala okrem Kábulu a Kandaháru aj vojenské pozície okolo východoafganského mesta Džalalabád.
Ako informovala afganská tlačová agentúra AIP s odvolaním sa na hovorcu Talibanu, niekoľko bômb dopadlo na pozície vojenských jednotiek Talibanu východne od mesta a ďalšie zasiahli domy v tejto oblasti.
Podľa nemenovaného predstaviteľa afganského vládnuceho hnutia existujú obavy, že pri útoku v Džalalabáde zahynulo alebo utrpelo zranenia mnoho ľudí. Šesť zranených už previezli do nemocnice.
Bomby zasiahli Džalalabád v čase, keď konvoj so zahraničnými novinármi smeroval do dediny blízko mesta, kde si počas Talibanom organizovanej "prehliadky" mali pozrieť následky už takmer týždeň trvajúcich útokov. Podľa afganských úradov v dedine zahynulo po dopade viacerých bômb najmenej 160 ľudí.
Duchovný vodca Taliban mulla Muhammad Umar medzitým vyhlásil, že moslimovia na celom svete sa musia rozhodnúť medzi podporou Afganistanu alebo Spojených štátov.
"Moslimovia sveta, ktorí vlastnými očami sledujete americké zverstvá v Afganistane, dovoľuje vám vaša viera sedieť ticho alebo podporovať Ameriku?" pýta sa Umar v posolstve, ktorého znenie získala AIP.
Vyjadrenia Umara prichádzajú v siedmy deň Spojenými štátmi vedených náletov v Afganistane, ktorých cieľom je teroristická organizácia al-Kajdá saudskoarabského miliardára Usámu bin Ládina, hlavného podozrivého z atentátov v New Yorku a Washingtone.
Podľa Umarových slov USA bombardujú Afganistan, keďže sa snažia zamaskovať zlyhanie svojich spravodajských služieb pri zabránení z útokov z 11. septembra. Ako vodca Talibanu dodal, Spojené štáty budú porazené.